Title: ประกาศสำนักงานการบินพลเรือนแห่งประเทศไทย เรื่อง การดำเนินการตามพระราชบัญญัติข้อมูลข่าวสารของราชการ พ.ศ. 2540 เกี่ยวกับข้อมูลข่าวสารส่วนบุคคลของสำนักงานการบินพลเรือนแห่งประเทศไทย

ประกาศสำนักงานการบินพลเรือนแห่งประเทศไทย

ประกาศสำนักงานการบินพลเรือนแห่งประเทศไทย
เรื่อง
การดำเนินการตามพระราชบัญญัติข้อมูลข่าวสารของราชการ พ.ศ. ๒๕๔๐
เกี่ยวกับข้อมูลข่าวสารส่วนบุคคลของสำนักงานการบินพลเรือนแห่งประเทศไทย[๑]

เพื่อให้เป็นไปตามมาตรา
๒๓ (๓) แห่งพระราชบัญญัติข้อมูลข่าวสารของราชการ พ.ศ. ๒๕๔๐
ที่กำหนดให้หน่วยงานของรัฐต้องปฏิบัติเกี่ยวกับการจัดระบบข้อมูลข่าวสารส่วนบุคคล
โดยจัดให้มีการพิมพ์ในราชกิจจานุเบกษาและตรวจสอบแก้ไขให้ถูกต้องอยู่เสมอ
สำนักงานการบินพลเรือนแห่งประเทศไทยจึงจัดให้มีระบบข้อมูลข่าวสารส่วนบุคคลตามพระราชบัญญัติดังกล่าว
ดังนี้

ข้อ
๑ 
ประเภทของบุคคลที่มีการเก็บข้อมูลไว้ ได้แก่
(๑) ประธานกรรมการกำกับสำนักงานการบินพลเรือนแห่งประเทศไทย
(๒) กรรมการกำกับสำนักงานการบินพลเรือนแห่งประเทศไทย
(๓) ผู้อำนวยการสำนักงานการบินพลเรือนแห่งประเทศไทย
(๔) พนักงานของสำนักงานการบินพลเรือนแห่งประเทศไทย
(๕) ลูกจ้างของสำนักงานการบินพลเรือนแห่งประเทศไทย
(๖) ผู้ประจำหน้าที่
(๗) ผู้ขอจดทะเบียนอากาศยานที่เป็นบุคคลธรรมดา
(๘) ผู้ขอใช้อากาศยานส่วนบุคคลที่เป็นบุคคลธรรมดา
(๙) บุคคลอื่นที่เกี่ยวข้อง

ข้อ
๒ 
ประเภทของระบบข้อมูลข่าวสารส่วนบุคคล ได้แก่
(๑) สมุดประวัติหรือแฟ้มประวัติ
(๒) ข้อมูลที่เกี่ยวข้องและจำเป็นในการบริหารหรือปฏิบัติงานของบุคคล
(๓) ระบบฐานข้อมูลคอมพิวเตอร์

ข้อ
๓  ลักษณะการใช้ข้อมูลตามปกติ ได้แก่
(๑) ใช้ในการบริหารงานบุคคลและพัฒนาบุคลากรของสำนักงานการบินพลเรือนแห่งประเทศไทย
(๒) ใช้เพื่อวัตถุประสงค์ตามที่เจ้าของข้อมูลร้องขอ
(๓) ใช้ในการอื่นตามความจำเป็นและเหมาะสม

ข้อ
๔ 
วิธีการขอตรวจดูข้อมูลข่าวสารของเจ้าของข้อมูล ได้แก่
(๑) กรณีเจ้าของข้อมูลเป็นผู้ร้องขอตรวจดูข้อมูลของตนเองให้ดำเนินการดังนี้
๑)
กรณีแสดงตนเพื่อขอตรวจสอบข้อมูล ให้หน่วยงานที่เก็บรักษาข้อมูลนั้นเปิดเผยข้อมูลข่าวสารตามที่เจ้าของข้อมูลร้องขอ
๒)
กรณีที่ไม่ได้ขอตรวจดูข้อมูลด้วยตนเอง ให้ส่งคำร้องเป็นหนังสือต่อหน่วยงานที่เก็บรักษาข้อมูลนั้น
หรือมอบอำนาจให้บุคคลอื่นขอตรวจดูข้อมูลข่าวสารของตนเอง ให้หน่วยงานดังกล่าวเปิดเผยข้อมูลข่าวสารตามที่เจ้าของข้อมูลร้องขอ
(๒)
ในกรณีที่หน่วยงานของสำนักงานการบินพลเรือนแห่งประเทศไทยซึ่งมีหน้าที่รับผิดชอบในการบริหารงาน
หรือมีอำนาจหน้าที่ในการนำข้อมูลไปดำเนินการใด ๆ
ในกิจการของสำนักงานการบินพลเรือนแห่งประเทศไทยมีความประสงค์ขอใช้ข้อมูล
ให้หน่วยงานที่เก็บรักษาข้อมูลข่าวสารให้บริการข้อมูลแก่หน่วยงานนั้น ๆ
(๓) กรณีที่มีการขอใช้ข้อมูลข่าวสารส่วนบุคคล
นอกเหนือจากการใช้ข้อมูลข่าวสารตามปกติ
หน่วยงานที่เก็บรักษาข้อมูลข่าวสารส่วนบุคคลจะให้ข้อมูลได้เมื่อได้รับความยินยอมเป็นหนังสือจากเจ้าของข้อมูล
เว้นแต่กรณีที่เป็นหมายศาลให้หน่วยงานที่เก็บรักษาข้อมูลข่าวสารส่วนบุคคลให้ข้อมูลข่าวสารตามที่ศาลร้องขอ

ข้อ
๕ 
วิธีการขอให้แก้ไขเปลี่ยนแปลงข้อมูล ให้แจ้งความประสงค์เป็นลายลักษณ์อักษร
พร้อมแสดงหลักฐานการเป็นบุคคลที่เป็นเจ้าของข้อมูลหรือผู้ที่กระทำแทนบุคคลที่เป็นเจ้าของข้อมูล
ณ หน่วยงานที่ครอบครองข้อมูลโดยตรง

ข้อ
๖  แหล่งที่มาของข้อมูล ได้แก่
(๑) เจ้าของประวัติ
(๒) หน่วยงานต้นสังกัดของเจ้าของข้อมูล
(๓) เอกสารของทางราชการ

ประกาศ ณ วันที่ ๒๐
มีนาคม พ.ศ. ๒๕๖๐
จุฬา  สุขมานพ
ผู้อำนวยการสำนักงานการบินพลเรือนแห่งประเทศไทย

พิมพ์มาดา/ภวรรณตรี/จัดทำ
๒๒ พฤษภาคม
๒๕๖๐

[๑] ราชกิจจานุเบกษา
เล่ม ๑๓๔/ตอนที่ ๓๗ ง/หน้า ๔๔/๑๘ พฤษภาคม ๒๕๖๐